રિનોવેશન ઝંખતા ફર્નિચરની જેમ સ્વભાવ પણ રિનોવેશન ઝંખે છે. ત્યારે ‘ઝઘડો લોચન મનનો’વાળી અને ‘ચિત્ત તું શીદને ચિંતા કરે’વાળી કવિતા યાદ આવે છે. જિંદગીમાં માન્યું મનનું અને જીવવા ધારેલું હૃદયનું? સ્વભાવ ઉંમરને ઓળખે પછી ફરિયાદો ઓછી અને જવાબો વધારે જડવા લાગે છે. ત્યારે સ્પષ્ટતા કરવાની જરૂર ઊભી નથી થતી! તમારા હિતશત્રુઓને તમારા મિત્ર બનવાનાં સપનાં આવે છે. જિંદગી પ્રલોભનોથી જિવાતી નથી. પડકાર અને પરિશ્રમથી જિવાય છે. કુદરત પણ પરિશ્રમ કરે છે. પડકારને સ્વીકારે છે. આપણે સ્પેશિયલ કેરટેકર સાથે જન્મેલા માણસો નથી. આપણે એના એવાં સંતાનો છીએ જે કદીક દુનિયાને જીવતા નીકળેલા, જે ક્યારેક પૃથ્વીનો નાશ કરવા નીકળ્યા હતા, જે ક્યારેક 3 પગલાંમાં ત્રિભુવનને પોતાનું ભુવન બનાવવા નીકળ્યા હતા, જેણે હિમાલય ઊંચકીને ઇન્દ્રના આસનને ડોલાવ્યું હતું. આપણો વારસો એવા બ્લૂટૂથનું ક્નેક્શન છે જે નોટિફિકેશન ઉંમર પ્રમાણે આપણા લોહીથી પકડાય છે.